See artikkel See artikkel räägib linnast USA Texase osariigis.  USA Oklahoma osariigis asuva linna kohta vaata artiklit Weatherford (Oklahoma).  

---

Parkeri maakonna kohtumaja Weatherfordis
Weatherfordis asuv Vintage Grill & Car Museum
Weatherfordi raamatukogu ees asuv Peeter Paani kuju, mis on pühendatud linnast pärit olnud näitlejannale Mary Martinile
**Weatherford** on linn USA-s Texase osariigis, Parkeri maakonna halduskeskus. Linn asub Fort Worthist umbes 50 kilomeetri kaugusel läänes, paiknedes Trinity ja Brazosi jõe vahelises orus.

Elanike arv on 2020. aasta rahvaloenduse järgi 30 854. 2010. aastal oli seal 25 657 elanikku.

Weatherford valitseb lähistroopiline kliima. Keskmine õhutemperatuur on jaanuaris 5,9 °C ja juulis 28,6 °C. Kõrgeim Weatherfordis mõõdetud õhutemperatuur on 48,3 °C ja madalaim –23,3 °C. Sademeid langeb aasta lõikes võrdlemisi ühtlaselt – kokku 833 mm aastas. Kõige enam sajab mais (119 mm) ja kõige vähem jaanuaris (46 mm).

Linn on saanud nime Texase Senati liikme Thomas Jefferson Weatherfordi (eluaastad 1811–1867) järgi.

Weatherford sai linnaõigused 1858. aastal ja 1859. aastal avati seal postkontor. Kuni 1870. aastate alguseni leidsid linna ümbruses aset komantši indiaanlaste rünnakud. 1880. aastal jõudis linna Texas and Pacific Railway raudteeliin ja seitse aastat hiljem Gulf, Colorado and Santa Fe Railway. 1891. aastal alustas tööd kohalik raudteeliin Weatherford, Mineral Wells and Northwestern Railway. Raudteeühenduse tekkimisega arenes Weatherford maakonna kaubanduskeskuseks. 1890. aastate keskel oli linnas umbes 5000 elanikku, umbes 100 ettevõtet, seitse kirikut, mitu kooli, kolm panka ja neli hotelli ning ilmus kolm nädalalehte.

Weatherford oli maakonna põllumajanduskeskus ka kogu 20. sajandi. 1920. aastatel sai lisaks alguse naftatööstus. Ülemaailmse majanduskriisi aastatel langes linna elanike arvult üle 6000-lt alla 5000. Alates 1940. aastast on elanike arv taas püsivalt tõusnud.

Läbi linna kulgeb kiirtee Interstate 20. Linna idapiiri lähedal saab alguse maantee U.S. Route 180. Weatherfordi kesklinnast saab alguse maantee Texas State Highway 171. Linna lähedal Hudson Oaksis asub Parkeri maakonna lennujaam.

Alates 1869. aastast annab linnas kõrgharidust Weatherford College.

Weatherfordis asub 2015. aastal asutatud automuuseum Vintage Grill & Car Museum, mille juures paikneb ka restoran. Muuseumis on muuhulgas üleval USA 36. presidendile Lyndon B. Johnsonile kuulunud 1976. aasta Lincoln Continental.

Weatherford on tuntud Texase virsikupealinnana, kuna seal toimub iga aasta juuli teisel laupäeval Parkeri maakonna virsikufestival.

Weatherfordis asub palju 19. sajandi lõpu ja 20. sajandi alguse arhitektuuri esindavaid hooneid. Weatherfordi ajalooline kesklinn ja 1880. aastatel ehitatud Parkeri maakonna kohtumaja on ajalooliste mälestisena muinsuskaitse alla võetud.

Weatherfordis olid sündinud näitleja ja laulja Mary Martin (1913–1990), kes näitles paljudes Broadway teatrilavastustes, ning sõjaväelane William Hood Simpson (1888–1980), kes oli Teise maailmasõja läänerindel USA 9. armee komandör.

Viited
------

1. ↑  2016 U.S. Gazetteer Files
2. ↑  2020 United States Census, vaadatud 1.01.2022.
3. ↑  "Peter Pan Statue – Weatherford, TX". enchantedamerica.wordpress.com. 26.7.2014. Vaadatud 10.7.2017
4. 1 2 3  Weatherford, TX. The Handbook of Texas Online. Vaadatud 10.7.2017
5. ↑  Weatherford, Texas. weatherbase.com. Vaadatud 10.7.2017
6. ↑  Thomas Jefferson Weatherford, Sr (1811 - 1867). Find A Grave Memorial. Vaadatud 10.7.2017
7. ↑  "History of WC". Weatherford College. Vaadatud 10.7.2017
8. ↑  "About". Vintage Grill & Car Museum. Vaadatud 10.7.2017
9. ↑  "Paker County Peach Festival, Weatherford, Texas". Vaadatud 10.7.2017

Välislingid
-----------

* Ametlik koduleht
* Weatherford Texas Chamber of Commerce